དེ་ནས་རྒན་དམ་པའི་དགོངས་པ་བཞེས་ཕྱོགས་ཐོག་ལ་དྲན་གསོ་ཞིག་བྱས་ན་ང་དང་པོ་རྒྱ་གར་དུ་སླེབས་དུས།༸སྐྱབས་མགོན་རིན་པོ་ཆེ་མཆོག་གི་ཟུར་མཇལ་ཞིག་ཐོབ་པའི་སྐབས་ལ་༸སྐྱབས་མགོན་རིན་པོ་ཆེས་ང་ལ་ག་པར་འགྲོ་འདོད་ཡོད་ཅེས་གསུངས་བྱུང།ངས་གཞུང་ཆེན་པོ་དང་དེང་དུས་ཀྱི་ཤེས་ཡོན་གཉིས་མཉམ་དུ་སྦྱང་ས་ཡོད་པ་ཞིག་བྱུང་ན་དྲན་གྱི་འདུག་ཅེས་ཞུས་སྐབས་མཚན་ཉིད་གྲྭ་ཚང་ཡག་པོ་མི་འདུག་གམ་ཞེས་གསུངས་ཐོགསྐུ་ངོ་བྱམས་བཙུན་ལ་ཞལ་ཕྱོགས་ནས་ངོ་སྤྲོད་ཅིག་བྱས་ན་ཞེས་བཀའ་གནང་སོང་།དེ་ནས་སྐུ་ངོ་བྱམས་བཙུན་ལགས་ཀྱིས་ང་ལ་སྐུ་སྒེར་ཡིག་ཚང་ནས་ཡི་གེ་ཞིག་གནང་སོང་།དེ་ནས་ངས་མཇལ་དར་གཅིག་དང་ཡི་གེ་དེ་འཁྱེར་ནས་རྒན་དམ་པ་མཇལ་ཁར་ཕྱིན་པ་ཡིན།རྒན་དམ་པས་ག་རེ་ཡིན་པ་ཞེས་གསུངས་དུས་ངས་ཡི་གེ་དེ་ཡར་ཕུལ་པ་ཡིན།རྒན་གྱིས་ལྗགས་ཀློག་ཅིག་གནང་ནས་དེ་ཡོད་མ་རེད།སློབ་མ་བསྡུས་ཚར་པ་རེད་ཅེས་བཀའ་ཕེབས་སོང་།དེ་ནས་ནང་དུ་ཚུད་མ་ཐུབ་ཀྱང་མཚན་ཉིད་གྲྭ་ཚང་གི་ཉེ་འགྲམ་ན་ཁང་པ་གླས་ནས་ཟླ་བ་ཁ་ཤས་རིང་བསྡད་པ་ཡིན།དེའི་ཐོག་ནས་ག་རེ་ཤེས་ཐུབ་ཀྱི་འདུག་ཅེ་ན་རྒྱབ་གཉེར་ཡག་ཉེས་གང་ཡོད་ཀྱང་རྒན་དམ་པས་ལས་སླ་པོར་ངོས་ལེན་གནང་གི་མི་འདུག